《题马远四景图》
宋代·内院官

花前静榻间眠处，竹下明窗独坐时。
著甚语言名定泰，林间自有翠禽知。
一霎催花细雨回，集芳堂下锦千堆。
浪红狂紫浑争发，不待商量细细开。
初晴月向松间出，盛暑风从水面来。
已比他人多数倍，况能时复举尊罍。
同云漠漠雪霏霏，安乐园中赏玩时。
酒放半醺帘半卷，此情无使外人知。